Χρειάστηκε να περάσουν 43 ημέρες από την αναμέτρηση της Τούμπας και την εισβολή του Σαββίδη στο γήπεδο και μία εβδομάδα από την κατάθεση των υπομνημάτων, για να υπάρξει επιτέλους απόφαση! Η επιτροπή Εφέσεων της ΕΠΟ απέρριψε την έφεση του ΠΑΟΚ, γεγονός που σημαίνει ότι η ΑΕΚ είναι και επίσημα Πρωταθλήτρια Ελλάδας!

Αυτή η απόρριψη σημαίνει ότι ισχύει η πρωτόδικη απόφαση του Καποδίστρια . Δηλαδή: Νίκη της ΑΕΚ με 0-3, -3 βαθ. ο ΠΑΟΚ, απαγόρευση εισόδου στα γήπεδα για τρία χρόνια και πρόστιμο 100.000 ευρώ στον Ιβάν Σαββίδη, απαγόρευση εισόδου στα γήπεδα για τρεις μήνες και πρόστιμο 15.000 ευρώ στον Μίχελ.

Αναλυτικά η απόφαση όπως ανακοινώθηκε από την Εφέσεων της ΕΠΟ:

- Κατά την τελευταία της συνεδρίαση, η Επιτροπή Εφέσεων της Ελληνικής Ποδοσφαιρικής Ομοσπονδίας έλαβε την εξής απόφαση.

Απέρριψε την έφεση 1) της ΠΑΕ ΠΑΟΚ, 2) του Ιωάννη (Ιβάν) Σαββίδη, Προέδρου του ΔΣ της ΠΑΕ ΠΑΟΚ και 3) του MICHEL LUBOS του Michal Τεχνικού Διευθυντή της ΠΑΕ ΠΑΟΚ κατά της υπ’ αριθ. 86/2018 απόφασης του Πρωτοβαθμίου Μονομελούς Πειθαρχικού Οργάνου της SUPER LEAGUE ΕΛΛΑΔΑ.

Ο ΠΑΟΚ πάντως δεν δείχνει διατεθειμένος να εγκαταλείψει την προσπάθεια, καθώς θα προσφύγει στο διαιτητικό! Σύμφωνα πάντως με την ποινή που του έχει επιβληθεί δεν έχει... τύχη, όπως ακριβώς συνέβη και στην περίπτωση του Ολυμπιακού.